CELEX: 52020PC0221
Language: sl
Date: 2020-05-20
Title: Predlog UREDBA EVROPSKEGA PARLAMENTA IN SVETA o določitvi začasnih ukrepov glede rokov za faze zbiranja, preverjanja in pregleda iz Uredbe (EU) 2019/788 o evropski državljanski pobudi zaradi izbruha COVID-19

EVROPSKA KOMISIJA
            Bruselj, 20.5.2020
            COM(2020) 221 final
            2020/0099(COD)
            Predlog
            UREDBA EVROPSKEGA PARLAMENTA IN SVETA
            o določitvi začasnih ukrepov glede rokov za faze zbiranja, preverjanja in pregleda iz Uredbe (EU) 2019/788 o evropski državljanski pobudi zaradi izbruha COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Pandemija COVID-19 je prizadela države članice ter njihove državljane in državljanke na popolnoma nove načine. Države članice so v odziv na pandemijo sprejele ukrepe za zaustavitev ali upočasnitev prenosa COVID-19, vključno z ukrepi omejitve gibanja, zaradi katerih je javno življenje v skoraj vseh državah članicah tako rekoč zastalo. 
               
               
                  Pandemija ima neizogibno tudi resne posledice za evropsko državljansko pobudo, to je instrument participativne demokracije, ki je odvisen od sodelovanja državljank in državljanov po vsej EU. Pravica do predložitve evropske državljanske pobude je zapisana v Pogodbi o Evropski uniji (člen 11(4) PEU). Zaradi nacionalnih ukrepov za omejitev gibanja in splošneje zaradi vseprisotne pandemije organizatorji trenutno skoraj nimajo možnosti za uspešno nadaljevanje dejavnosti kampanj na lokalni ravni in zbiranje izjav o podpori v papirni obliki, da bi lahko zbrali zahtevane izjave v predpisanem roku 12 mesecev. 
               
               
                  Države članice in evropske institucije imajo tudi nekatere obveznosti glede preverjanja (vključno s potrjevanjem) veljavnosti zbranih izjav o podpori in pregleda uspešne pobude. Te obveznosti so prav tako časovno omejene. Zaradi izjemnih okoliščin, ki izhajajo iz nacionalnih ukrepov, sprejetih v odziv na krizo javnega zdravja brez primere, ki jo je povzročila pandemija COVID-19, države članice in evropske institucije morda ne bodo mogle izpolniti teh obveznosti v predpisanih rokih. 
               
               
                  Da bi ohranili učinkovitost instrumenta evropske državljanske pobude med to pandemijo ter zagotovili varnost in pravno jasnost za organizatorje tistih pobud, za katere trenutno poteka zbiranje, preverjanje ali pregled, je treba sprejeti začasne ukrepe, ki omogočajo podaljšanje obdobij zbiranja za te pobude. Podobne začasne ukrepe bi bilo treba sprejeti, da se državam članicam omogoči, da Evropsko komisijo zaprosijo za podaljšanje obdobja preverjanja, če njihovi pristojni organi zaradi ukrepov, sprejetih za boj proti pandemiji, preverjanja ne morejo pravočasno zaključiti. Prav tako bi bilo treba Evropskemu parlamentu in Evropski komisiji omogočiti, da preložita javno predstavitev in srečanje z organizatorji na čas, ko to dopuščajo javnozdravstvene razmere v državi, v kateri nameravata ta srečanja organizirati. Tudi obdobje za pregled veljavne pobude bi bilo treba ustrezno podaljšati.  
               
            
            
               •Skladnost z veljavnimi predpisi s področja zadevne politike
            
            
               
                  Zakonodaja, ki jo zadeva ta uredba, je Uredba (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi. Navedena uredba ne vsebuje posebnih določb, ki bi omogočile podaljšanje obdobja zbiranja, preverjanja in pregleda prijavljenih pobud v razmerah, kot so te, ki jih je povzročila kriza zaradi COVID-19. Zato je treba sprejeti ustrezne določbe, da se upošteva učinek ukrepov, sprejetih v odziv na krizo v javnem zdravju zaradi pandemije COVID-19, in zagotovi pravna varnost za skupine organizatorjev in organe držav članic.
               
            
            
               •Skladnost z drugimi politikami Unije
            
            
               
                  Zaradi ukrepov, ki so jih države članice sprejele v odziv na pandemijo COVID-19, imajo organizatorji trenutno precejšnje težave pri zbiranju izjav o podpori v papirni obliki ter pri organizaciji lokalnih kampanj za obveščanje javnosti o svojih pobudah, kar bi lahko ogrozilo njihovo zmožnost, da dosežejo prag enega milijona izjav o podpori v vsaj sedmih državah članicah. To je predpogoj za to, da se Evropsko komisijo pozove k predložitvi predloga pravnega akta Unije o določeni zadevi za namen izvajanja Pogodb. Posledično bi bila lahko ogrožena učinkovitost tega instrumenta participativne demokracije na ravni Unije, ki je državljankam in državljanom Unije podelil pravico do predložitve predloga za tako pravno ukrepanje. Tako kot za druge politike in pravne instrumente Unije, na katere vpliva pandemija COVID-19, se predlaga, da se sprejmejo začasni ukrepi za spoprijemanje s temi nepredvidljivimi in izjemnimi učinki.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog se nanaša na veljavne roke za fazo zbiranja, preverjanja in pregleda, ki so določeni v Uredbi (EU) 2019/788. Navedena uredba je bila sprejeta na podlagi člena 24 PDEU. Člen 24 PDEU določa posebno pravno podlago za evropsko državljansko pobudo ter sprejetje določb o postopkih in pogojih, potrebnih za državljansko pobudo v smislu člena 11 PEU z uredbami. Ta predlog zato temelji tudi na členu 24 PDEU. 
               
            
            
               •Subsidiarnost (za neizključno pristojnost) 
            
            
               
                  Relevantni roki za evropske državljanske pobude so opredeljeni v Uredbi (EU) 2019/788. Navedena uredba v sedanji obliki ne zagotavlja potrebne prožnosti pri uporabi rokov, ki bi skupinam organizatorjev, državam članicam in evropskim institucijam omogočila, da so v izjemnih okoliščinah, kot je na primer pandemija COVID-19, upravičene do podaljšanja teh rokov. Taka podaljšanja je mogoče doseči le z določbami prava Unije, tj. z začasnimi odstopanji. 
               
               
                  •
                        Sorazmernost
               
               
                  Ta ukrep Unije je potreben za doseganje cilja ustreznega delovanja evropske državljanske pobude, določene z Uredbo (EU) 2019/788, glede na razsežnost učinkov, ki jih imajo ukrepi držav članic v okviru odziva na pandemijo COVID-19. Predlog je omejen na ciljno usmerjene začasne ukrepe, ki se sprejmejo v odziv na učinke, ki jih imajo ukrepi držav članic v okviru odziva na pandemijo COVID-19. Ukrepi so omejeni na to, kar je potrebno za zagotovitev pravne varnosti in ohranitev učinkovitosti evropske državljanske pobude, ki je zapisana v Pogodbi o Evropski uniji. 
               
               
                  Izvedbena pooblastila Komisije za nadaljnje podaljšanje obdobja zbiranja za zadevne pobude imajo omejeno področje uporabe in so sorazmerna. Pogojena so z objektivno in preverljivo zahtevo, da ukrepi, ki so jih sprejele države članice, veljajo ali bodo še naprej veljali v večini držav članic ali v več državah članicah, ki predstavljajo več kot 35 % prebivalstva EU. Prav tako Komisija državi članici odobri uporabo podaljšanja obdobja preverjanja za posamezno pobudo, če zadevna država članica dokaže, da zaradi sprejetih ukrepov v zvezi s COVID-19 preverjanja ne more dokončati v predpisanem obdobju treh mesecev. Zadevna država članica predloži obrazloženo zahtevo za takšno podaljšanje. 
               
            
         
         
            
               
                  Predlagana sprememba je časovno omejena, ob predpostavki, da se bo pandemija končala do konca leta 2022.  
               
            
            
               •Izbira instrumenta
            
            
               
                  Uredba je ustrezen instrument za uvedbo potrebnih prožnosti pri podaljšanju zakonskih rokov za fazo zbiranja, preverjanja in pregleda evropske državljanske pobude v skladu z Uredbo (EU) 2019/788. Za podaljšanje teh rokov je potreben splošni akt Unije, ki je zavezujoč in se neposredno uporablja v vseh državah članicah. Uredba se prav tako šteje za primerno, da se zagotovi potrebna pravna podlaga za podelitev izvedbenih pooblastil Komisiji za podaljšanje obdobja zbiranja in obdobja preverjanja na zahtevo zadevne države članice. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  n.r.
               
            
            
               •Posvetovanja z zainteresiranimi stranmi
            
            
               
                  Zaradi nujnosti zadeve uradno posvetovanje z zainteresiranimi stranmi ni bilo opravljeno. Vendar pa je bilo o predlogu opravljeno posvetovanje s strokovno skupino za evropsko državljansko pobudo. Sestanek s strokovno skupino je bil 30. aprila 2020, potem ko je bila opravljena anketa glede glavne vsebine spremembe. Komisija je prejela tudi več dopisov organizatorjev pobud, ki so potekale med pandemijo, v katerih so ti zahtevali, da se poiščejo ustrezne in primerne rešitve – zlasti podaljšanje rokov – za obravnavanje njihovih težav pri zbiranju potrebnih izjav o podpori. Podobne zahteve so poslali poslanci in poslanke Evropskega parlamenta, vključno s predsednikom Odbora za ustavne zadeve. 
               
            
            
               •Zbiranje in uporaba strokovnih mnenj
            
            
               
                  n.r.
               
            
            
               •Ocena učinka
            
            
               
                  Predlagani ciljno usmerjeni začasni ukrepi so namenjeni predvsem zagotavljanju izrednega podaljšanja ustreznih obdobij iz Uredbe 2019/788 zaradi izbruha COVID-19. Ukrepi se bodo uporabljali razmeroma kratek čas. Ocena učinka se zato ni štela za potrebno.
               
            
            
               •Ustreznost in poenostavitev ureditve
            
            
               n.r.
            
            
               •Temeljne pravice
            
            
               
                  n.r.
               
            
            
               4.PRORAČUNSKE POSLEDICE
            
            
               
                  Predlog nima proračunskih posledic. 
               
               
                  V skladu z Uredbo (EU) 2019/788 morajo organizatorji vzpostaviti sistem spletnega zbiranja za spletno zbiranje izjav o podpori. Odločijo se lahko, da bodo sami vzpostavili tak sistem ali pa da bodo uporabljali centralni sistem spletnega zbiranja, ki ga vzpostavi in upravlja Komisija. Za pobude, ki uporabljajo centralni sistem spletnega zbiranja, podaljšanje obdobja zbiranja pomeni, da bodo skupine organizatorjev dlje časa uporabljale centralizirani sistem zbiranja. Ker je bil sistem zasnovan tako, da lahko hkrati gosti več pobud, takšna nadaljnja uporaba ne pomeni dodatnih stroškov. Podaljšanje obdobja zbiranja ne zahteva dodatnih človeških virov v upravi Komisije za obravnavo teh pobud, saj obveznosti Komisije iz Uredbe (EU) 2019/788 v zvezi s pobudami ostajajo enake. 
               
            
            
               5.DRUGI ELEMENTI
            
         
         
            
               •Načrti za izvedbo ter ureditev spremljanja, ocenjevanja in poročanja
            
            
               
                  Spremljanje izvajanja ukrepov in poročanje o tem bosta potekala v okviru splošnih mehanizmov poročanja, določenih v Uredbi (EU) 2019/788.
               
            
            
               •Obrazložitveni dokumenti (za direktive)
            
            
               
                  n.r.
               
            
            
               •Natančnejša pojasnitev posameznih določb predloga
            
            
               
                  Predlagani začasni ukrepi se nanašajo na Uredbo (EU) 2019/788 o evropski državljanski pobudi. 
               
               
                  Predlog določa podaljšanje rokov za zbiranje izjav o podpori za pobude, ki so bile prijavljene v skladu z Uredbo (EU) 2019/788 ali Uredbo (EU) št. 211/2011. Predlog določa tudi možnost, da država članica zaprosi za podaljšanje obdobja preverjanja. Podoben ukrep se predlaga za podaljšanje obdobja pregleda za veljavno pobudo, odvisno od posebnih okoliščin. Ukrepi so začasni, saj se uporabljajo le do konca leta 2022.
               
               
                  Kar zadeva podaljšanje obdobja zbiranja, je prvi začasni ukrep predloga ta, da se obdobje zbiranja podaljša za šest mesecev za pobude, za katere je zbiranje izjav o podpori že potekalo 11. marca 2020, tj. na dan, ko je Svetovna zdravstvena organizacija uradno sporočila, da je izbruh COVID-19 prerasel v svetovno pandemijo. Od takrat so vse države članice sprejele ukrepe za zaustavitev ali upočasnitev pandemije, kar bistveno ovira možnost organizatorjev pobud, da izvajajo lokalne kampanje in zbirajo izjave o podpori v papirni obliki. 
               
               
                  Ustrezno določbo dopolnjuje pooblastilo Komisije, da obdobje zbiranja za te pobude in za pobude, za katere se je zbiranje začelo kasneje, podaljša, če v večini držav članic ali v več državah članicah, ki predstavljajo več kot 35 % prebivalstva EU, (še naprej) veljajo taki ukrepi ali če pride do novega izbruha, ki bi od držav članic zahteval, da ponovno sprejmejo take ukrepe, ki bi na pobude vplivali v enaki meri. Pooblastilo je časovno omejeno (samo trimesečna podaljšanja z najdaljšim skupnim obdobjem zbiranja 24 mesecev) in temelji na objektivnih merilih. 
               
               
                  Izvedbeni akti za nadaljnje podaljšanje obdobja zbiranja za pobude, za katere je zbiranje izjav o podpori že potekalo 11. marca 2020 ali na dan začetka veljavnosti te uredbe, se lahko sprejmejo šele po začetku veljavnosti te uredbe. Šestmesečno podaljšanje, določeno v tej uredbi, daje Komisiji dovolj časa po začetku veljavnosti te uredbe, da se po potrebi odloči za dodatno podaljšanje obdobja zbiranja za te pobude. 
               
               
                  Predlog vsebuje poseben začasni ukrep za primere, ko država članica meni, da nacionalni organ zaradi izjemnih okoliščin, ki so jih povzročili ukrepi v njegovi državi, razumno ne more zaključiti preverjanja in potrjevanja izjav o podpori v predpisanem trimesečnem obdobju. V takem primeru lahko država članica Komisiji predloži obrazloženo zahtevo za podaljšanje tega obdobja za najmanj en mesec in največ tri mesece. 
               
               
                  Več pobud, za katere se trenutno zbirajo izjave o podpori, je bilo prijavljenih v skladu z Uredbo (EU) št. 211/2011. Kar zadeva postopek zbiranja in preverjanja, za te pobude še vedno veljajo določbe navedene uredbe. Ta predlog zagotavlja, da se ustrezni ukrepi za podaljšanje obdobja zbiranja in preverjanja uporabljajo tudi za te pobude. 
               
               
                  V skladu z Uredbo (EU) 2019/788 veljajo posebni roki tudi za obdobje pregleda. Evropske institucije morajo organizirati srečanje z organizatorji (ki ga organizira Komisija v enem mesecu po predložitvi uspešne pobude) in javno predstavitev (organizira jo Evropski parlament v treh mesecih po predložitvi). Glede na ukrepe, sprejete v odziv na pandemijo COVID-19 v državi, v kateri nameravata navedeni instituciji organizirati ta dogodka, bo morda takšne dogodke težko organizirati v rokih, ki jih določa Uredba (EU) 2019/788. V takem primeru bi bilo treba evropskima institucijama dovoliti, da tovrstne dogodke organizirata takoj, ko javnozdravstvene razmere v zadevni državi to spet dopuščajo. V takih primerih Evropska komisija sprejme sporočilo kot odgovor na veljavno pobudo v treh mesecih po javni predstavitvi v Evropskem parlamentu.  
               
               
                  Če se zaradi začasnih ukrepov, opredeljenih v tem predlogu, obdobje zbiranja, preverjanja ali pregleda podaljša, je potreben začasni ukrep za podaljšanje obdobij hrambe, opredeljenih v Uredbi (EU) 2019/788, da bi se izognili pravni zahtevi, ki bi povzročila predčasno uničenje izjav o podpori. 
               
            
            
               2020/0099 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o določitvi začasnih ukrepov glede rokov za faze zbiranja, preverjanja in pregleda iz Uredbe (EU) 2019/788 o evropski državljanski pobudi zaradi izbruha COVID-19
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije in zlasti člena 24 Pogodbe,
            
         
         
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               ob upoštevanju mnenja Evropskega ekonomsko-socialnega odbora
                  1
               , 
            
            
               ob upoštevanju mnenja Odbora regij
                  2
               , 
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Svetovna zdravstvena organizacija je 11. marca 2020 sporočila, da je izbruh COVID-19 prerasel v svetovno pandemijo. Države članice so posledice te pandemije občutile kot dramatične in izjemne. Sprejele so vrsto omejevalnih ukrepov za zaustavitev ali upočasnitev prenosa COVID-19, ki vključujejo ukrepe za omejitev prostega gibanja državljanov, prepoved javnih dogodkov ter zaprtje trgovin, restavracij in šol. Zaradi teh ukrepov je javno življenje v skoraj vseh državah članicah tako rekoč zastalo.  
            
            
               (2)Navedeni ukrepi držav članic imajo neizogibno tudi resne posledice za evropske državljanske pobude. Da bi bila evropska državljanska pobuda uspešna, morajo organizatorji v skladu z Uredbo (EU) 2019/788 Evropskega parlamenta in Sveta
                  3
                zbrati vsaj 1 milijon izjav o podpori v najmanj 7 državah članicah v obdobju 12 mesecev. Ukrepi, sprejeti v odziv na pandemijo COVID-19, so precej otežili zbiranje izjav o podpori v papirni obliki, izvajanje lokalnih kampanj in organizacijo javnih prireditev, ki so zelo pomembni za uspešno pobudo.
            
            
               (3)Tudi države članice in institucije Unije imajo nekatere pravne obveznosti v skladu z Uredbo (EU) 2019/788. Za te obveznosti veljajo strogi roki, od katerih Uredba (EU) 2019/788 ne dovoljuje odstopanj.   
            
            
               (4)Pogodba o Evropski uniji državljanom Unije priznava pravico, da s pobudo pozovejo Komisijo k predložitvi predloga pravnega akta Unije za izvajanje Pogodb. Državljanska pobuda je eden od glavnih instrumentov, ki državljankam in državljanom Unije omogoča, da na preprost in dostopen način sodelujejo v demokratični in politični razpravi o Uniji ter da vprašanja, ki so zanje pomembna, uvrstijo na dnevni red Unije. 
            
            
               (5)V trenutnih izrednih razmerah in zlasti zaradi ukrepov, ki so jih države članice sprejele v odziv na pandemijo COVID-19, so potrebni začasni ukrepi, da se ohrani učinkovitost tega instrumenta in zagotovi pravna varnost glede morebitnih podaljšanj veljavnih rokov.
            
            
               (6)Države članice so navedle, da bodo omejitve, uvedene z ukrepi za odziv na pandemijo COVID-19, sproščale le postopoma, da bi lahko spremljale in nadzirale razmere v javnem zdravju. Zato je primerno, da se rok za zbiranje izjav o podpori podaljša za šest mesecev, pri čemer je zajeto obdobje od 11. marca 2020, ko je Svetovna zdravstvena organizacija sporočila, da je izbruh prerasel v pandemijo. To podaljšanje temelji na predpostavki, da bodo v večini držav članic ali v več državah članicah, ki predstavljajo več kot 35 % prebivalstva Unije, vsaj v prvih šestih mesecih po 11. marcu 2020 veljali ukrepi, ki bodo močno ovirali možnosti organizatorjev, da izvedejo lokalne kampanje in zbirajo izjave o podpori v papirni obliki. Obdobje zbiranja za pobude, za katere je zbiranje izjav o podpori že potekalo 11. marca 2020, bi bilo zato treba podaljšati za šest mesecev. Če se je obdobje zbiranja za pobudo začelo po 11. marcu, je treba to obdobje sorazmerno podaljšati.
            
            
               (7)Ker je težko predvideti, kdaj se bo pandemija v Uniji končala, je primerno, da se na Komisijo prenese pooblastilo za sprejemanje izvedbenih aktov, s katerimi se obdobje zbiranja v zvezi s pobudami, za katere obdobje zbiranja 11. septembra 2020 še poteka, nadalje podaljša, če še vedno obstajajo izjemne okoliščine, ki so posledica pandemije COVID-19. Šestmesečno podaljšanje obdobja zbiranja, določeno s to uredbo, bi moralo Komisiji omogočiti dovolj časa, da odloči o upravičenosti nadaljnjega podaljšanja obdobja zbiranja. Pooblastilo bi moralo Komisiji tudi omogočiti, da sprejme izvedbene akte za podaljšanje obdobja zbiranja v primeru nove krize v javnem zdravju, ki bi bila povezana z novim izbruhom COVID-19, če bi večina držav članic ali več držav članic, ki predstavljajo več kot 35 % prebivalstva Unije, sprejelo ukrepe, ki bi verjetno imeli enak učinek. 
            
            
               (8)Da bi zagotovili enotne pogoje za izvajanje podaljšanja obdobja zbiranja, bi bilo treba Komisiji podeliti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta.
                  4
                
            
            
               (9)Ukrepi, ki so jih države članice sprejele v odziv na pandemijo COVID-19, lahko pomembno vplivajo na zmožnost pristojnih organov, da preverijo veljavnost izjav o podpori v roku treh mesecev, določenem v Uredbi (EU) 2019/788. Zaradi pandemije imajo pristojni organi morda na voljo manj osebja ali pa imajo dodatne naloge in odgovornosti. 
            
            
               (10)Države članice bi morale zagotoviti, da kljub ukrepom, sprejetim v odziv na pandemijo COVID-19, njihove uprave delujejo čim bolj normalno. Vendar pa bi morala imeti posamezna država članica v izjemnih okoliščinah možnost, da Komisiji predloži obrazloženo zahtevo za odobritev uporabe podaljšanja obdobja preverjanja in potrjevanja. Takšna zahteva bi morala biti utemeljena in upoštevati učinke ukrepov, povezanih s pandemijo, na delovanje pristojnih organov zadevne države članice. Vsakršno odobreno podaljšanje ne bi smelo biti daljše od prvotnega obdobja preverjanja.   
            
            
               (11)Zaradi ukrepov, ki so jih države članice sprejele v odziv na pandemijo COVID-19, bodo institucije Unije morda imele težave pri organizaciji srečanj z organizatorji ali javnih predstavitev v okviru preučitve veljavnih pobud v državi članici, v kateri nameravajo organizirati ta srečanja. V takih primerih bi bilo treba institucijama dovoliti, da organizacijo teh srečanj odložita na datum, ko to dopuščajo javnozdravstvene razmere v zadevni državi članici. Če se javna predstavitev preloži, bi morala imeti Komisija možnost, da odloži sprejetje sporočila, v katerem navede svoje pravne in politične zaključke o pobudi, na tri mesece po javni predstavitvi, da bi lahko ustrezno upoštevala ugotovitve s predstavitve. 
            
            
               (12)Kadar se obdobje za zbiranje, preverjanje ali pregled podaljša zaradi ukrepov, ki so jih države članice sprejele v odziv na pandemijo COVID-19, se obdobja hrambe izjav o podpori iz Uredbe (EU) 2019/788 ustrezno podaljšajo.
            
            
               (13)Zaradi nepredvidljivega in nenadnega izbruha COVID-19 in s tem povezanih ukrepov držav članic, ki so se redno podaljševali, v nekaterih posameznih primerih ni bilo mogoče pravočasno sprejeti začasnih ukrepov, predvidenih v tej uredbi. Zato bi morali začasni ukrepi zajemati tudi obdobje pred začetkom njene veljavnosti.   
            
            
               (14)Ta uredba bi se morala uporabljati tudi za pobude, prijavljene pred 1. januarjem 2020 v skladu z Uredbo (EU) št. 211/2011 Evropskega parlamenta in Sveta
                  5
               , za katere se v skladu s členom 27 Uredbe (EU) 2019/788 še naprej uporabljajo določbe prej navedene uredbe o obdobju zbiranja izjav o podpori ter preverjanja in potrjevanja s strani držav članic.
            
         
         
            
               (15)Glede na začasno naravo ukrepov držav članic v odziv na pandemijo COVID-19 bi bilo treba omejiti tudi obdobje uporabe te uredbe. 
            
            
               (16)To uredbo bi bilo treba čim prej sprejeti, da bi se čim prej končala pravna negotovost za državljane in državljanke, organizatorje, nacionalne uprave in institucije Unije, zlasti v primerih, v katerih so se roki za zbiranje izjav o podpori, preverjanje in pregled v zvezi s številnimi pobudami že iztekli ali se bodo iztekli. Zato je primerno uporabiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
            
            
               (17)Ta uredba bi morala začeti veljati čim prej, in sicer dan po objavi v Uradnem listu Evropske unije – 
            
            
               SPREJELA NASLEDNJO UREDBO:
            
            
               Člen 1
            
            
               Predmet urejanja
            
            
               Ta uredba določa začasne ukrepe, ki se uporabljajo za obdobja zbiranja, preverjanja in pregleda državljanskih pobud, prijavljenih v skladu z Uredbo (EU) 2019/788 in Uredbo (EU) št. 211/2011, glede na ukrepe, ki so jih države članice sprejele v odziv na pandemijo COVID-19. 
            
            
               Člen 2
            
            
               Podaljšanje rokov za zbiranje izjav o podpori 
            
            
               (1)Ne glede na člen 8(1) Uredbe (EU) 2019/788 in člen 5(5) Uredbe (EU) št. 211/2011, če je obdobje zbiranja izjav o podpori za pobudo 11. marca 2020 že potekalo, se najdaljše obdobje zbiranja v vsakem primeru podaljša za šest mesecev.
            
            
               Če se je zbiranje izjav o podpori za pobudo začelo med 11. marcem 2020 in 11. septembrom 2020, traja obdobje zbiranja najdlje do 11. septembra 2021.
            
            
               (2)Komisija lahko sprejme izvedbene akte, s katerimi podaljša najdaljša obdobja zbiranja za pobude iz odstavka 1, če večina držav članic ali več držav članic, ki predstavljajo več kot 35 % prebivalstva Unije, po 11. septembru 2020 še naprej uporablja ukrepe v odziv na pandemijo COVID-19, ki znatno ovirajo možnost organizatorjev, da zbirajo izjave o podpori v papirni obliki in obveščajo javnost o svojih tekočih pobudah. 
            
            
               Komisija lahko sprejme izvedbene akte, s katerimi podaljša najdaljše obdobje zbiranja za pobude, za katere se izjave o podpori zbirajo v času novega izbruha COVID-19, zaradi katerega mora večina držav članic ali več držav članic, ki predstavljajo več kot 35 % prebivalstva Unije, uporabiti ukrepe, ki v enaki meri vplivajo na organizatorje teh pobud. 
            
            
               Ti izvedbeni akti se sprejmejo v skladu s svetovalnim postopkom iz člena 6(2) in opredelijo zadevne pobude ter novi končni datum njihovega obdobja zbiranja.
            
            
               Trajanje vsakega podaljšanja je tri mesece. 
            
            
               Da bi se ocenilo, ali je zahteva iz prvega in drugega pododstavka izpolnjena, države članice Komisiji na njeno zahtevo predložijo informacije o ukrepih, ki so jih sprejele ali jih nameravajo sprejeti v odziv na pandemijo COVID-19. 
            
            
               (3)Ne glede na odstavka 1 in 2 skupno trajanje obdobja zbiranja ne presega 24 mesecev.
            
            
               (4)Komisija obvesti organizatorje in države članice o odobritvi podaljšanja za zadevne pobude. Svojo odločitev objavi v spletnem registru iz člena 4(3) Uredbe (EU) 2019/788.
            
            
               Člen 3
            
            
               Podaljšanje rokov za preverjanje in potrjevanje izjav o podpori s strani držav članic
            
         
         
            
               (1)Ne glede na člen 12(4) Uredbe (EU) 2019/788 in člen 8(2) Uredbe (EU) št. 211/2011 lahko država članica predloži obrazloženo zahtevo za odobritev uporabe podaljšanja obdobja preverjanja in potrjevanja, če meni, da zaradi ukrepov, ki jih je sprejela v odziv na pandemijo COVID-19, ne bo mogoče zaključiti preverjanja in potrjevanja izjav o podpori za posamezno pobudo v obdobju iz navedenih določb. Ta zahteva se predloži Komisiji najpozneje en mesec pred iztekom zadevnega obdobja. 
            
            
               (2)Kadar Komisija pri zahtevi, predloženi v skladu z odstavkom 1, ugotovi, da so zahteve iz navedenega odstavka izpolnjene, sprejme izvedbeni akt, s katerim zadevni državi članici odobri uporabo podaljšanja obdobja iz odstavka 1. Podaljšanje ni krajše od enega meseca in ne daljše od treh mesecev.
            
            
               Komisija o podaljšanju obvesti državo članico in organizatorje zadevne pobude. Svojo odločitev objavi v spletnem registru iz člena 4(3) Uredbe (EU) 2019/788.
            
            
               Člen 4
            
            
               Podaljšanje rokov za pregled veljavnih pobud
            
            
               (1)Ne glede na člena 14(2) in 15(1) Uredbe (EU) 2019/788, če sta imela Evropski parlament ali Komisija po 11. marcu 2020 težave pri organizaciji javne predstavitve oziroma srečanja z organizatorji zaradi ukrepov, ki jih je v odziv na pandemijo COVID-19 sprejela država članica, v kateri nameravata ti instituciji organizirati predstavitev ali srečanje, tako predstavitev ali srečanje organizirata takoj, ko javnozdravstvene razmere v zadevni državi članici to dopuščajo. 
            
            
               (2)Ne glede na člen 15(2) Uredbe (EU) 2019/788, če Evropski parlament odloži javno predstavitev v skladu z odstavkom 1 tega člena, Komisija sprejme sporočilo s pravnimi in političnimi zaključki o pobudi v treh mesecih po javni predstavitvi.
            
            
               Člen 5
            
            
               Podaljšanje rokov za hrambo osebnih podatkov 
            
            
               (1)Ne glede na člen 19(5) Uredbe (EU) 2019/788, če se najdaljše obdobje zbiranja ali preverjanja in potrjevanja za določeno pobudo podaljša v skladu s členoma 2 in 3 te uredbe, se rok 21 mesecev, v katerem je treba uničiti izjave o podpori in njihove dvojnike, podaljša za enako obdobje. 
            
            
               (2)Ne glede na člen 19(8) Uredbe (EU) 2019/788, če se najdaljše obdobje zbiranja, obdobje preverjanja in potrjevanja ali obdobje pregleda za določeno pobudo podaljša v skladu s členi 2, 3 in 4 te uredbe, se roki, v katerih se v skladu z navedenim členom uničijo evidence elektronskih naslovov, podaljšajo za enako obdobje. 
            
            
               Člen 6
            
            
               Postopek v odboru 
            
            
               (1)Komisiji pomaga odbor za evropsko državljansko pobudo, ustanovljen s členom 22 Uredbe (EU) 2019/788. 
            
            
               (2)Pri sklicevanju na ta odstavek se uporablja člen 4 Uredbe (EU) št. 182/2011.
            
            
               Člen 7
            
            
               Začetek veljavnosti
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se do 31. decembra 2022.
            
            
               Ta uredba je v celoti zavezujoča in se neposredno uporablja v vseh državah članicah.
            
         
         
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  
                        UL C , , str. .
               
               
                  
                     (2)
                  
                        UL C , , str. .
               
               
                  
                     (3)
                  
                        Uredba (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (UL L 130, 17.5.2019, str. 55).
               
               
                  
                     (4)
                  
                        Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
               
               
                  
                     (5)
                  
                        Uredba (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (UL L 65, 11.3.2011, str. 1).